‘GIC’ดอดซื้อLH  ผงาดถือหุ้น15%
GIC ทยอยเก็บหุ้น LH เข้าพอร์ตมาตลอด ดันถือหุ้นกว่า 15% ด้าน KMC เปิดชื่อ 3 นักลงทุนซื้อหุ้นเพิ่มทุน 300 ล้าน
27 มิ.ย. 2555

GIC ทยอยเก็บหุ้น LH เข้าพอร์ตมาตลอด ดันถือหุ้นกว่า 15% ด้าน KMC เปิดชื่อ 3 นักลงทุนซื้อหุ้นเพิ่มทุน 300 ล้าน 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า Government of Singapore Investment Corporation (GIC) ได้ซื้อหุ้นบริษัท แลนด์ แอนด์ เฮ้าส์ (LH) เมื่อวันที่ 20 มิ.ย. 2555 จำนวน 5.14 ล้านหุ้น หรือ 0.051% และหลังได้มาจะทำให้ GIC ถือหุ้น LH ทั้งสิ้น 1,504.46 ล้านหุ้น หรือ 15.005%
ทั้งนี้ ที่ผ่านมา GIC ได้ทยอยเก็บหุ้น LH ต่อเนื่องนับตั้งแต่ปี 2554 จากโครงสร้างการถือหุ้นล่าสุดเมื่อวันที่ 10 เม.ย. 2555 GIC ถือหุ้นใหญ่อันดับ 3 ใน LH โดยถือหุ้นจำนวน 1,440.21 ล้านหุ้น หรือ 14.36% 
ด้านนายวิรัตน์ เอี้ยวอักษร กรรมการ บริษัท กฤษดามหานคร (KMC) กล่าวว่า บริษัทได้ขายหุ้นเพิ่มทุนให้กับนักลงทุนเฉพาะเจาะจง (พีพี) จำนวน 300 ล้านหุ้น ในราคาหุ้นละ 0.33 บาท ให้กับนักลงทุน 3 ราย คือ นางจุฑารัตน์ ทองเป้า จำนวน 90 ล้านหุ้น เป็นเงิน 29.70 ล้านบาท นายสมโภชน์ สงวนพงษ์ จำนวน 100 ล้านหุ้น เป็นเงิน 33 ล้านบาท และนายอิสราพงษ์ อิ่มใจ จำนวน 110 ล้านหุ้น เป็นเงิน 36.30 ล้านบาท ทำให้บริษัทได้รับเงินจากการขายหุ้นเพิ่มทุนรวม 99 ล้านบาท โดยจะนำเงินไปใช้เป็นทุนหมุนเวียนลงทุนในโครงการเก่าและใหม่และชำระหนี้
“บริษัทขายหุ้นให้นักลงทุนกลุ่มใหม่นี้ในราคาที่ถูกมาก เมื่อเทียบกับราคาที่ซื้อขายในตลาดที่ 0.70 บาท หรือคนจองซื้อที่ราคา 0.33 บาท ได้กำไรแล้วมากกว่า 52%” นายวิรัตน์ กล่าว
ขณะเดียวกัน นายอนันต์ กาญจนพาสน์ ประธานกรรมการและประธานกรรมการบริหาร บริษัท บางกอกแลนด์ (BLAND) เข้าซื้อหุ้นในตลาดต่อเนื่อง